钦定古今图书集成/理学汇编/文学典/第240卷 > 徐师曾诗体明辨 > 《骑吹》
## 钦定古今图书集成/理学汇编/文学典/第240卷 > 徐师曾诗体明辨 > 《骑吹》

按：骑吹者，车驾从行道路所奏之乐歌也。世所传古
词《务成》《黄雀》、“《元云》《远如期》”诸曲皆是，今杂于短箫、铙
歌之中，不复能辨。魏晋以来，列于太常，梁、陈、后周亦
皆造用。唐制，大驾、法驾、小驾皆有焉。宋初名曰导引，
凡车驾行幸并用之。今存惟宋辞，其声多用正宫。仁
宗景祐二年，有事明堂，用黄锺宫。山陵发引，真宗章
献皇后刘氏、章懿皇后李氏用正平调；仁宗用黄锺
羽；虞主还京，用七石调；仁宗御容赴景灵宫，用道调。
率因事随时，定所属宫调，以律和之。或云，正宫与正
乐十二律吕不协，故神宗欲调协之。而杨杰以为鼓
吹之器，既异先代，若以律吕变夷部宫调，则名混同
而乐相紊乱矣。遂寝不行。然臣下得用鼓吹，自汉以
来皆然。词虽无存，制则可考。